CELEX: 52013PC0611
Language: fi
Date: 2013-08-30
Title: Ehdotus EUROOPAN PARLAMENTIN JA NEUVOSTON ASETUS rautatieliikenteen tilastoista 16 päivänä joulukuuta 2002 annetun Euroopan parlamentin ja neuvoston asetuksen (EY) N:o 91/2003 muuttamisesta tavaroita, matkustajia ja onnettomuuksia koskevien tietojen keruun osalta

|
			
		
		
		52013PC0611
		
			Ehdotus EUROOPAN PARLAMENTIN JA NEUVOSTON ASETUS rautatieliikenteen tilastoista 16 päivänä joulukuuta 2002 annetun Euroopan parlamentin ja neuvoston asetuksen (EY) N:o 91/2003 muuttamisesta tavaroita, matkustajia ja onnettomuuksia koskevien tietojen keruun osalta /* COM/2013/0611 final - 2013/0297 (COD) */
			
				
		
		
			
			   	PERUSTELUT
1.           EHDOTUKSEN TAUSTA
Euroopan unionin liikennepolitiikan päätavoite
on perustaa sisämarkkinat laatimalla yhteiset toimintaperiaatteet, joilla
edistetään korkeatasoista kilpailukykyä sekä taloudellisen toiminnan
sopusointuista, tasapainoista ja kestävää kehittämistä. Aitojen
sisämarkkinoiden luominen on olennaisen tärkeää rautatiealan elvyttämiselle, ja
se auttaa tekemään rautateiden tavara- ja henkilöliikenteestä
kilpailukykyisempää ja houkuttelevampaa ja lisäämään sen osuutta liikenteestä.
Euroopan komissio hyväksyi vuonna 2011
etenemissuunnitelman (Valkoinen kirja — Yhtenäistä Euroopan liikennealuetta
koskeva etenemissuunnitelma – Kohti kilpailukykyistä ja resurssitehokasta
liikennejärjestelmää), jossa esitellään seuraavaksi vuosikymmeneksi 40
konkreettista aloitetta, joiden tavoitteena on luoda kilpailukykyinen
liikennejärjestelmä, joka lisää liikkuvuutta, poistaa merkittävimmät esteet
avainaloilta ja edistää kasvua ja työllisyyttä. Ehdotuksilla on myös tarkoitus
vähentää huomattavasti Euroopan riippuvuutta tuontiöljystä ja leikata
liikenteen hiilipäästöjä 60 prosenttia vuoteen 2050 mennessä. Valkoisen kirjan
mukaan yhtenäisen Euroopan liikennealueen syntymisen välttämätön edellytys on
yhtenäisen eurooppalaisen rautatiealueen luominen. Tämä voidaan toteuttaa
saattamalla päätökseen markkinoiden vapauttaminen, johon kuuluu Euroopan
rautatieviraston ERA:n roolin vahvistaminen rautatieliikenteen turvallisuuden
alalla, erityisesti sen suorittamassa, kansallisia turvallisuustoimenpiteitä ja
niiden asteittaista yhdenmukaistamista koskevassa valvonnassa.
Tarkkojen ja ajantasaisten rautatieliikenteen
tilastojen saatavuudesta on tulossa yhä tärkeämpää, kun otetaan huomioon
näyttöön perustuvan politiikan valmistelun lisääntyminen komissiossa ja tarve
seurata valkoisen kirjassa asetettujen tavoitteiden saavuttamisessa tapahtuvaa
edistymistä.
Eurostatin rautatieliikenteen tilastot
pohjautuvat pääasiassa Euroopan parlamentin ja neuvoston asetukseen (EY) N:o
91/2003 (16. joulukuuta 2002), komission asetukseen (EY) N:o 1192/2003 ja
komission asetukseen (EY) N:o 332/2007. Nämä asetukset kattavat rautateiden
henkilö- ja tavaraliikenteen sekä rautateiden turvallisuuden.
Komissio tarvitsee tilastotietoja tavaroiden
ja matkustajien rautatiekuljetuksista, jotta se voi seurata ja kehittää
yhteistä liikennepolitiikkaa.
Yksityiskohtaisia rautatieliikenteen tavara-
ja matkustajatilastoja ja tietoja eri liikennemuotojen yhteentoimivuudesta
tarvitaan komission vuoden 2011 valkoisessa kirjassa asetettujen tavoitteiden
seuraamiseksi.
Tavaroita ja matkustajia koskevissa
yksinkertaistetuissa ilmoituksissa esitetään ainoastaan aggregoidut luvut
(tavararyhmittäin kuljetetut tavarat yhteensä ja kuljetetut matkustajat
yhteensä). Yksityiskohtaisia jaottelua ei ole, esimerkiksi lähtömaa/kuormausmaa ja tulomaa/purkausmaa, intermodaalisissa kuljetusyksiköissä kuljetetut
tavarat kuljetustyypeittäin ja kuljetusyksikkötyypeittäin, kuljetetut tavarat
vaarallisten aineiden luokkien mukaan sekä lastattujen intermodaalisten
kuljetusyksiköiden määrä kuljetustyypeittäin ja kuljetusyksikkötyypeittäin.
Onnettomuudet ovat nousseet keskeiseksi
kysymykseksi EU:n liikennepolitiikassa, samoin kuin eräät muut ei-toivotut
liikenteen vaikutukset: ruuhkat, saasteet, melu ja hiilidioksidipäästöt. Siksi
on tärkeää kerätä ja levittää tietoa onnettomuuksista, kuolemantapauksista,
vakavista vammoista ja ympäristölle aiheutuneista vahingoista (kuljetettujen
vaarallisten aineiden vuodoista) kaikissa liikennemuodoissa: tie-, rautatie-,
sisävesi-, meri- ja lentoliikenteessä.
Rautatieonnettomuustietoja on tähän asti
kerätty rautateiden tavaraliikennettä koskevan asetuksen (EY) N:o 91/2003
nojalla. Niitä kerää myös Euroopan rautatievirasto
rautatieturvallisuusdirektiivin 2009/149/EY tilastoliitteen nojalla.
Virallisia tilastoja koskee
relevanssivaatimus, eli niiden olisi vastattava käyttäjien nykyisiin ja
mahdollisiin tarpeisiin. Tämän mukaisesti ehdotuksessa tarkistetaan nykyistä
oikeusperustaa ja yksinkertaistetaan edelleen tietojen toimittamista koskevia
vaatimuksia.
Ehdotuksessa
otetaan samalla tarkoin huomioon se, että tilastojen käyttäjien tarpeet ja
vastaajille ja kansallisille tilastolaitoksille koituva rasitus on voitava
tasapainottaa.
EU:n tasolla on toteutettu rautatieliikenteen
tilastoja koskevan EU:n lainsäädännön nojalla kerättyjen tietojen ja tulosten
levittämispolitiikan tekninen analyysi, jotta voidaan ehdottaa mahdollisia
teknisiä ratkaisuja, joilla yksinkertaistetaan mahdollisimman paljon tilastojen
tuottamiseksi tarvittavia erilaisia toimia, ja samalla varmistaa, että
lopputuotos vastaa nykyisten ja tulevien käyttäjien tarpeita.
Tämän ehdotuksen tavoitteena on näin ollen
muuttaa asetusta (EY) N:o 91/2003 Euroopan rautatieliikennettä koskevien
tilastojen nykyisen oikeudellisen kehyksen päivittämiseksi, yksinkertaistamiseksi
ja optimoimiseksi sekä sen mukauttamiseksi uuteen institutionaaliseen
kehykseen.
2.           KUULEMISTEN JA
VAIKUTUSTENARVIOINTIEN TULOKSET
Vuoden 2010 alussa rautatieliikenteen
tilastoja käsittelevä työryhmä sai tehtäväkseen suorittaa nykyisen tiedonkeruu-
ja levittämispolitiikan teknisen analyysin rautatieliikenteen tilastoja
koskevan Euroopan unionin lainsäädännön mukaisesti. Työryhmän jäsenet olivat
kaikki asiantuntijoita, jotka tuntevat hyvin nykyisen lainsäädännön,
rautatieliikenteen tilastojen keruun ja kokoamisen kansalliset järjestelmät
sekä rautatieliikenteen kehittämisen uudet kehityssuuntaukset.
Työryhmä laati ehdotuksen, jonka tarkoituksena
on yksinkertaistaa asetusta (EY) N:o 91/2003. Ehdotuksen tavoitteena on
keventää jäsenvaltioille ja vastaajille koituvaa rasitetta ilman, että
tavaroiden ja matkustajien rautatiekuljetuksia koskevien tietojen laatu
heikkenee merkittävästi, ja parantaa rautateiden henkilöliikenteen tietojen
levittämisen aikataulua.
Ehdotuksesta on keskusteltu teknisellä tasolla
tiedontuottajien ja -käyttäjien kanssa, rautatieliikenteen tilastoja
käsittelevissä työryhmissä ja liikennetilastojen koordinointiryhmässä Euroopan
tilastojärjestelmän puitteissa. Lisäksi on kuultu komission liikenteen ja
liikkumisen pääosastoa komissiossa.
Ehdotus on kaikkien intressitahojen välillä
käytyjen perusteellisten neuvottelujen tulos.
3.           EHDOTUKSEN OIKEUDELLINEN SISÄLTÖ
Ehdotus kattaa seuraavat muutokset:
1)           Henkilöliikennettä koskevat tiedot
Rautatieliikenteen tilastoista annetun asetuksen
(EY) N:o 91/2003 liitteen C ja D mukaisesti maiden on tällä hetkellä
toimitettava henkilöliikenteen vuosittaiset tilastot yksityiskohtaisen ja/tai
yksinkertaistetun ilmoituksen mukaisesti. Tapa, jolla henkilöliikennettä
koskevia tietoja tällä hetkellä levitetään, on epäselvä ja epäjohdonmukainen,
koska taulukoiden toimittamisen määräajat ovat erilaiset riippuen siitä, onko
kyseessä yksinkertaistettu vai yksityiskohtainen ilmoitus. Lisäksi eräät
henkilöliikennettä koskevat alustavat tiedot (taulukot C1 ja C2) ja
vapaaehtoiset luvut (taulukko C1 – henkilökilometrit) on esitettävä samassa
ajassa kuin yksinkertaistetut tiedot – 8 kuukauden kuluttua viitejakson
päättymisestä.
Ehdotuksessa esitetään, että liite D
(yksinkertaistettu ilmoitus) ja liitteen C alustavat taulukot C1 ja C2
poistetaan ja lopullisten matkustajatietojen toimittamisen määräaika
lyhennetään 14 kuukaudesta 8 kuukauteen viitejakson päättymisestä. Näin tiedot
tulevat saataville nopeammin.
2)           Tavaraliikennettä koskevat tiedot
Yhdenmukaisuuden vuoksi ehdotuksessa esitetään
poistettavaksi liite B (yksinkertaistettu ilmoitus).
3)           Uusi liite
Koska nykyinen yksinkertaistetun ilmoituksen
käsite ehdotetaan poistettavaksi, jäsenvaltioiden olisi ilmoitettava
täsmennettyjen kynnysarvojen alapuolelle jäävien pienimpien yritysten osalta
”yhdistetty” luku aggregoitujen indikaattoreiden osalta liitteessä L.
4)           Onnettomuuksia koskevat tiedot
Koska myös Euroopan rautatievirasto kerää
onnettomuuksia koskevia tietoja, liite H (onnettomuustilastot) ehdotetaan poistettavaksi.
5)           Liite I
Koska yksinkertaistetun ilmoituksen käsite
poistetaan, tämä liite ehdotetaan poistettavaksi, sillä sitä käytetään tällä
hetkellä ainoastaan tarkistamaan yksinkertaistetun ja yksityiskohtaisen
ilmoituksen kattavuus suhteessa rautatiekuljetusten kokonaismäärään.
6)           Kynnysarvot
Nykyiset kynnysarvot on vahvistettu
tonnikilometreille ja henkilökilometreille, eli kuljetetut tonnit/matkustajat
kerrottuna matkan pituudella kilometreinä.
Koska merkittävä rautateiden toiminta käsittää
joissakin jäsenvaltioissa ainoastaan pieniä välimatkoja, sekä tavaroita että
matkustajia koskevia kynnysarvoja ehdotetaan pienennettäviksi, jotta tärkeitä
tietoja menetettäisiin mahdollisimman vähän. Samasta syystä tavaroille
ehdotetaan kaksinkertaista kynnysarvoa, eli kuljetetut tonnit ja
tonnikilometrit.
7)           Kauttakuljetusta koskevat tiedot
Yhdenmukaistamissyistä ehdotetaan käytettäväksi
rahtikirjan tietoja (jos saatavilla) silloin, kun tiedonlähteenä käytetään
hallinnollisia tietoja.
8)           Yleisistä säännöistä ja periaatteista,
joiden mukaisesti jäsenvaltiot valvovat komission täytäntöönpanovallan käyttöä,
16 päivänä helmikuuta 2011 annetun Euroopan parlamentin ja neuvoston asetuksen
(EU) N:o 182/2011[1]
hyväksymisen yhteydessä komissio sitoutui[2]
tarkastelemaan uudelleen säädöksiä, jotka tällä hetkellä sisältävät viittauksia
valvonnan käsittävään sääntelymenettelyyn, jotta ne voidaan mukauttaa
perussopimuksessa vahvistettuihin perusteisiin.
9)           Asetuksen (EY) N:o 91/2003
ehdotetussa muutoksessa otetaan lisäksi huomioon säädösvallan ja
täytäntöönpanovallan siirtämistä komissiolle koskevat tarvittavat mukautukset
Euroopan unionin toiminnasta tehtyyn sopimukseen. Euroopan unionin toiminnasta
tehdyssä sopimuksessa, jäljempänä ’perussopimus’, erotetaan toisistaan
toisaalta 290 artiklan 1 kohdassa määrätty, komissiolle siirretty valta antaa
SEUT-sopimuksen muita kuin lainsäätämisjärjestyksessä hyväksyttäviä ja
soveltamisalaltaan yleisiä säädöksiä, joilla täydennetään tai muutetaan
lainsäätämisjärjestyksessä hyväksytyn säädöksen tiettyjä, muita kuin sen
keskeisiä osia (delegoidut säädökset), ja toisaalta 291 artiklan 2 kohdassa
määrätty, komissiolle siirretty valta antaa SEUT-sopimuksen oikeudellisesti
velvoittavien unionin säädösten yhdenmukaisia täytäntöönpanosäädöksiä (täytäntöönpanosäädökset).
4.           TALOUSARVIOVAIKUTUKSET
Ehdotuksella ei ole vaikutuksia unionin
talousarvioon.
5.           LISÄTIEDOT
Ehdotuksen hyväksyminen ei johda voimassa
olevan lainsäädännön kumoamiseen.
2013/0297 (COD)
Ehdotus
EUROOPAN PARLAMENTIN JA NEUVOSTON ASETUS
rautatieliikenteen tilastoista 16 päivänä
joulukuuta 2002 annetun Euroopan parlamentin ja neuvoston asetuksen (EY) N:o
91/2003 muuttamisesta tavaroita, matkustajia ja onnettomuuksia koskevien
tietojen keruun osalta 
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan unionin toiminnasta
tehdyn sopimuksen ja erityisesti sen 338 artiklan 1 kohdan,
ottavat huomioon Euroopan komission
ehdotuksen,
sen jälkeen kun esitys
lainsäätämisjärjestyksessä hyväksyttäväksi säädökseksi on toimitettu
kansallisille parlamenteille,
noudattavat tavallista lainsäätämisjärjestystä
sekä katsovat seuraavaa:
(1)       Rautatieliikenteen
tilastoista 16 päivänä joulukuuta 2002 annetulla Euroopan parlamentin ja
neuvoston asetuksella (EY) N:o 91/2003[3]
luodaan yhteiset puitteet vertailukelpoisten rautatieliikenteen tilastojen
laatimiselle, toimittamiselle, arvioimiselle ja levittämiselle unionissa.
(2)       Tilastotiedot tavaroiden ja
matkustajien rautatiekuljetuksista ovat tarpeen, jotta komissio voi seurata ja
kehittää yhteistä liikennepolitiikkaa sekä alueita ja Euroopan laajuisia
verkkoja koskevien politiikkojen liikenneosuutta.
(3)       Myös rautateiden
turvallisuutta koskevia tilastotietoja tarvitaan, jotta komissio voi
valmistella ja seurata liikenteen turvallisuuteen liittyviä unionin toimia.
Euroopan rautatievirasto kerää onnettomuustietoja yhteisön rautateiden
turvallisuutta koskevan, 29 päivänä huhtikuuta 2004 annetun Euroopan
parlamentin ja neuvoston direktiivin 2004/49/EY tilastoliitteen nojalla
yhteisten turvallisuusindikaattoreiden ja onnettomuuksien kustannusten
yhteisten laskentatapojen osalta.
(4)       Toimittaessaan komissiolle
(Eurostatille) asetuksen (EY) N:o 91/2003 mukaisia matkustajatietoja useimmat
jäsenvaltiot ovat antaneet säännönmukaisesti samat tiedot alustavissa ja
lopullisissa tietokokonaisuuksissa.
(5)       Käyttäjien tarpeiden ja
vastaajille aiheutuvan rasitteen olisi oltava tasapainossa tuotettaessa
Euroopan tilastoja.
(6)       Eurostat on suorittanut
unionin lainsäädännön nojalla kerättyjen nykyisten rautatietilastoja koskevien
tietojen ja niiden levittämispolitiikan teknisen analyysin työryhmässään ja
rautatieliikenteen tilastojen erityistyöryhmässä yksinkertaistaakseen
mahdollisimman paljon erilaisia tilastojen tuottamiseksi tarvittavia toimia ja
varmistaakseen samalla, että lopputuotos vastaa nykyisten ja tulevien
käyttäjien tarpeita.
(7)       Euroopan parlamentille ja
neuvostolle esittämässään kertomuksessa asetuksen (EY) N:o 91/2003
soveltamisesta saaduista kokemuksista komissio mainitsee, että pitkän aikavälin
kehitys merkitsee todennäköisesti asetuksen nojalla jo kerättyjen tietojen
poistamista tai yksinkertaistamista ja että aikomuksena on lyhentää
rautatieliikenteen matkustajia koskevien vuosittaisten tietojen
toimittamisaikaa.
(8)       Asetuksella (EY) N:o 91/2003
siirretään komissiolle valta panna täytäntöön joitakin mainitun asetuksen
säännöksiä. Euroopan unionin toiminnasta tehdyn sopimuksen, jäljempänä
’perussopimus’, tultua voimaan komissiolle kyseisen asetuksen nojalla siirretty
valta on yhdenmukaistettava perussopimuksen 290 ja 291 artiklan määräysten
kanssa.
(9)       Jotta jäsenvaltioissa
tapahtuva kehitys tulisi otetuksi huomioon, rautateitä koskevien tietojen keruu
säilyisi samalla yhdenmukaisena unionissa ja jäsenvaltioiden lähettämien
tietojen laatu pysyisi korkeana, komissiolle olisi perussopimuksen 290 artiklan
mukaisesti siirrettävä valta antaa säädöksiä, joilla voidaan mukauttaa
määritelmiä, ilmoittamiselle asetettuja kynnysarvoja ja liitteiden sisältöä
sekä määrittää toimitettavat tiedot.
(10)     On erityisen tärkeää, että
komissio asiaa valmistellessaan toteuttaa asianmukaiset kuulemiset, myös
asiantuntijatasolla. Komission olisi delegoituja säädöksiä valmistellessaan ja
laatiessaan varmistettava, että asianomaiset asiakirjat toimitetaan Euroopan
parlamentille ja neuvostolle yhtäaikaisesti, hyvissä ajoin ja asianmukaisesti.
(11)     Komission olisi varmistettava,
ettei näistä delegoiduista säädöksistä aiheudu huomattavaa hallinnollista
lisärasitetta jäsenvaltioille ja vastaajille.
(12)     Asetuksen (EY) N:o 91/2003 täytäntöönpanon
yhdenmukaisten edellytysten varmistamiseksi komissiolle olisi siirrettävä
täytäntöönpanovalta tulosten laatua ja vertailtavuutta koskevia kertomuksia
varten toimitettavien tietojen määrittämiseksi. Tätä valtaa olisi käytettävä
yleisistä säännöistä ja periaatteista, joiden mukaisesti jäsenvaltiot valvovat
komission täytäntöönpanovallan käyttöä, 16 päivänä helmikuuta 2011 annetun
Euroopan parlamentin ja neuvoston asetuksen (EU) N:o 182/2011[4] mukaisesti.
(13)     Euroopan tilastojärjestelmää
käsittelevää komiteaa on kuultu.
(14)     Sen vuoksi asetusta (EY) N:o
91/2003 olisi muutettava,
OVAT HYVÄKSYNEET TÄMÄN ASETUKSEN:
1 artikla
Muutetaan asetus (EY) N:o 91/2003 seuraavasti:
1)           Muutetaan 3 artikla seuraavasti:
a)      Poistetaan 1 kohdan 24–30 alakohta.
b)      Korvataan 2 kohta seuraavasti:
”2. Siirretään komissiolle 10 artiklan mukaisesti
valta antaa delegoituja säädöksiä 1 kohdassa tarkoitettujen teknisten
määritelmien mukauttamiseksi ja lisämääritelmien antamiseksi silloin, kun se on
tarpeen sellaisen uuden kehityksen huomioon ottamiseksi, joka edellyttää tietyn
teknisten yksityiskohtien tason määrittämistä tilastojen yhdenmukaisuuden
varmistamiseksi.”
2)           Muutetaan 4 artikla seuraavasti:
a)      Poistetaan 1 kohdan b, d ja h alakohta.
b)      Korvataan 2 kohta seuraavasti:
”2. Jäsenvaltioiden on liitteiden A ja C
mukaisesti ilmoitettava tiedot yrityksistä,
a)       joiden tavaraliikenteen kokonaismäärä on
vähintään 200 miljoonaa tonnikilometriä tai vähintään 500 000 tonnia;
b)      joiden henkilöliikenteen kokonaismäärä on
vähintään 100 miljoonaa henkilökilometriä.
c)       Liitteiden A ja C mukainen ilmoittaminen
on vapaaehtoista näiden kynnysarvojen alapuolelle jäävissä tapauksissa.” 
c)      Korvataan 3 kohta seuraavasti:
”3. Jäsenvaltioiden on liitteen L mukaisesti
toimitettava yhteen lasketut tiedot 2 kohdassa tarkoitetuista kynnysarvot
alittavista yrityksistä, jos kyseisiä tietoja ei ole ilmoitettu liitteissä A ja
C, kuten liitteessä L täsmennetään.”
d)      Korvataan 5 kohta seuraavasti:
”5. Siirretään komissiolle 10 artiklan mukaisesti
valta antaa delegoituja säädöksiä, jotka koskevat liitteiden sisällön ja edellä
1 ja 3 kohdassa tarkoitettujen ilmoittamiselle asetettujen kynnysarvojen
mukauttamista talouden ja tekniikan kehityksen ottamiseksi huomioon.”
e)      Lisätään 6 kohta seuraavasti:
”6. Käyttäessään tämän kohdan mukaista
säädösvaltaansa komissio varmistaa, ettei hyväksytyistä delegoiduista
säädöksistä aiheudu jäsenvaltioille ja vastaajille merkittävää hallinnollista
lisärasitetta.”
3)           Korvataan 5 artiklan 2 kohdan b
alakohta seuraavasti:
”b) hallinnolliset tiedot, myös sääntelystä
vastaavien viranomaisten keräämät tiedot, erityisesti rautateiden
tavaraliikenteen rahtikirja, jos saatavilla;”.
4)           Korvataan 7 artikla seuraavasti:
”7 artikla
Levittäminen
Komissio (Eurostat) levittää liitteissä A, C, E,
F, G ja L määritettyihin tietoihin perustuvat tilastot”. 
5)           Lisätään 8 artiklaan 3 ja 4 kohta
seuraavasti:
”3. Toimitettaviin tietoihin sovelletaan tässä
asetuksessa asetuksen (EY) N:o 223/2009 12 artiklan 1 kohdassa
tarkoitettuja laatukriteerejä.
4. Komissio voi täytäntöönpanosäädöksillä
täsmentää vakiomuotoisten laatuselvitysten menettelyt, rakenteen, jaksotuksen
ja vertailukelpoisuutta koskevat seikat. Nämä täytäntöönpanosäädökset
hyväksytään 11 artiklassa tarkoitettua tarkastelumenettelyä noudattaen.”
6)           Poistetaan 9 artikla.
7)           Korvataan 10 artikla seuraavasti:
”10 artikla
Siirretyn säädösvallan käyttäminen
1.      Siirretään komissiolle valta antaa
delegoituja säädöksiä tässä artiklassa säädetyin edellytyksin.
2.      Siirretään 3 artiklan 2 kohdassa ja 4
artiklan 5 kohdassa tarkoitettu valta antaa delegoituja säädöksiä komissiolle
määräämättömäksi ajaksi [Publications office: please insert the exact date of
the entry into force of the amending Regulation].
3.      Euroopan parlamentti tai neuvosto voi
milloin tahansa peruuttaa 3 artiklan 2 kohdassa ja 4 artiklan 5 kohdassa
tarkoitetun säädösvallan siirron. Peruuttamispäätöksellä lopetetaan kyseisessä
päätöksessä mainittu säädösvallan siirto. Peruuttaminen tulee voimaan sitä
päivää seuraavana päivänä, jona sitä koskeva päätös julkaistaan Euroopan
unionin virallisessa lehdessä, tai jonakin myöhempänä, kyseisessä
päätöksessä mainittuna päivänä. Peruuttamispäätös ei vaikuta jo voimassa
olevien delegoitujen säädösten pätevyyteen.
4.      Heti kun komissio on antanut delegoidun
säädöksen, komissio antaa sen tiedoksi yhtäaikaisesti Euroopan parlamentille ja
neuvostolle.
5.      Edellä olevan 3 artiklan 2 kohdan ja 4
artiklan 5 kohdan nojalla annettu delegoitu säädös tulee voimaan ainoastaan,
jos Euroopan parlamentti tai neuvosto ei ole kahden kuukauden kuluessa siitä,
kun asianomainen säädös on annettu tiedoksi Euroopan parlamentille ja
neuvostolle, ilmaissut vastustavansa sitä tai jos sekä Euroopan parlamentti
että neuvosto ovat ennen mainitun määräajan päättymistä ilmoittaneet
komissiolle, että ne eivät vastusta säädöstä. Euroopan parlamentin tai
neuvoston aloitteesta tätä määräaikaa jatketaan kahdella kuukaudella.”
8)           Korvataan 11 artikla seuraavasti:
”11 artikla
Komitea
1.      Komissiota avustaa Euroopan tilastoista
11 päivänä maaliskuuta 2009 annetulla Euroopan parlamentin ja neuvoston
asetuksella (EY) N:o 223/2009 perustettu Euroopan tilastojärjestelmää
käsittelevä komitea. Tämä komitea on yleisistä säännöistä ja periaatteista,
joiden mukaisesti jäsenvaltiot valvovat komission täytäntöönpanovallan käyttöä,
16 päivänä helmikuuta 2011 annetussa Euroopan parlamentin ja neuvoston
asetuksessa (EU) N:o 182/2011 tarkoitettu komitea. 
2.      Jos tähän kohtaan viitataan, sovelletaan
asetuksen (EU) N:o 182/2011 5 artiklaa.”
9)           Poistetaan 12 artikla.
10)         Poistetaan liitteet B, D, H ja I.
11)         Korvataan liite C tämän asetuksen
liitteen mukaisesti.
12)         Lisätään liite L tämän asetuksen
liitteen mukaisesti.
2 artikla
Tämä asetus tulee voimaan
kahdentenakymmenentenä päivänä sen jälkeen, kun se on julkaistu Euroopan
unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan
sellaisenaan kaikissa jäsenvaltioissa.
Tehty Brysselissä
Euroopan parlamentin puolesta                    Neuvoston
puolesta
Puhemies                                                       Puheenjohtaja
LIITE
”Liite C”
 HENKILÖLIIKENTEEN VUOSITTAISET TILASTOT — YKSITYISKOHTAINEN ILMOITUS 
 Muuttujaluettelo ja mittayksiköt || Kuljetetut matkustajat: –                         matkustajamääränä –                         henkilökilometreinä Matkustajajunaliikenne: –                         junakilometreinä 
 Viitejakso || Vuosi 
 Toistuvuus || Vuosittain 
 Taulukkoluettelo ja kunkin taulukon jaottelu || Taulukko C3: kuljetetut matkustajat liikennelajeittain Taulukko C4: kuljetetut kansainväliset matkustajat lähtö- ja tulomaittain Taulukko C5: matkustajajunaliikenne 
 Tietojen toimittamisen määräaika || 8 kuukautta viitejakson päättymisestä 
 Ensimmäinen viitejakso || 2012 
 Huomautukset || 1. Liikennelaji jaotellaan seuraavasti: –                         kansallinen –                         kansainvälinen 2. Taulukoiden C3 ja C4 osalta jäsenvaltiot ilmoittavat tiedot, joihin sisältyvät ilmoittavan maan ulkopuolisen lipunmyynnin tiedot. Nämä tiedot voidaan saada suoraan joko muiden maiden viranomaisilta tai lippuja koskevien kansainvälisten korvausjärjestelyjen kautta. 
”Liite L”
Taulukko L.1
 LIIKENTEEN MÄÄRÄ TAVARALIIKENTEESSÄ 
 Muuttujaluettelo ja mittayksiköt || Kuljetetut tavarat: - tonneina yhteensä - tonnikilometreinä yhteensä Tavarajunaliikenne: - junakilometreinä yhteensä 
 Viitejakso || Yksi vuosi 
 Toistuvuus || Vuosittain 
 Tietojen toimittamisen määräaika || 5 kuukautta viitejakson päättymisestä 
 Ensimmäinen viitejakso || 201X 
 Huomautukset || Ainoastaan yritykset, joiden tavaraliikenteen kokonaismäärä on vähemmän kuin 200 miljoonaa tonnikilometriä ja vähemmän kuin 500 000 tonnia ja jotka eivät tee liitteen A mukaista ilmoitusta (yksityiskohtainen ilmoitus) 
Taulukko L.2
 LIIKENTEEN MÄÄRÄ HENKILÖLIIKENTEESSÄ 
 Muuttujaluettelo ja mittayksiköt || Kuljetetut matkustajat: - matkustajamääränä yhteensä - matkustajakilometreinä yhteensä Matkustajajunaliikenne: - junakilometreinä yhteensä 
 Viitejakso || Yksi vuosi 
 Toistuvuus || Vuosittain 
 Tietojen toimittamisen määräaika || 8 kuukautta viitejakson päättymisestä 
 Ensimmäinen viitejakso || 201X 
 Huomautukset || Ainoastaan yritykset, joiden henkilöliikenteen määrä yhteensä on vähemmän kuin 100 miljoonaa matkustajakilometriä ja jotka eivät tee liitteen C mukaista ilmoitusta (yksityiskohtainen ilmoitus) 
[1]               EUVL L 55,
28.2.2011, s. 13.
[2]               EUVL L 55, 28.2.2011, s. 19.
[3]               Euroopan parlamentin ja neuvoston asetus (EY) N:o
91/2003, annettu 16 päivänä joulukuuta 2002, rautatieliikenteen tilastoista,
EYVL L 14, 21.1.2003, s. 1.
[4]               EUVL L 55, 28.2.2011, s. 13.